
 PËR TRAJTIMIN E PUNONJËSVE, QË DALIN TË PAPUNË NGA PROCESI I RISTRUKTURIMIT TË SHOQËRISË “ALBPETROL” SHA, PATOS
 
Në mbështetje të nenit 100 të Kushtetutës, të ligjit nr. 7961, datë 12.7.1995 “Kodi i Punës i Republikës së Shqipërisë”, të ndryshuar, të nenit 58 të ligjit nr. 7703, datë 11.5.1993 “Për sigurimet shoqërore në Republikën e Shqipërisë”, të ndryshuar, të nenit 6 të ligjit nr. 8306, datë 14.3.1998 “Për strategjinë e privatizimit të sektorëve me rëndësi të veçantë”, të ndryshuar, dhe të neneve 4 e 8 të ligjit nr. 10 490, datë 15.12.2011 “Për përcaktimin e formës dhe të strukturës së formulës së privatizimit të shoqërisë “Albpetrol” sh.a., Patos”, me propozimin e Ministrit të Ekonomisë, Tregtisë dhe Energjetikës, Këshilli i Ministrave
 
Vendosi:
 
1. Punonjësit e shoqërisë “Albpetrol” sh.a., Patos, që dalin të papunë si pasojë e ristrukturimit, gjatë periudhës nga data e hyrjes në fuqi të këtij vendimi deri në çastin e privatizimit të shoqërisë, përveç trajtimeve që parashikohen nga Kodi i Punës, përfitojnë, për një periudhë njëvjeçare, pagesë sipas pagës bruto të vitit të fundit të punës. Në përfundim të kësaj periudhe, punonjësit kanë të drejtë të aplikojnë për të ardhurën nga papunësia.
 2. Periudha, gjatë së cilës këta punonjës do të marrin pagesën e përcaktuar në pikën 1 të këtij vendimi, njihet periudhë sigurimi, për efekt të përfitimit të pensionit të pleqërisë, të invaliditetit e atij familjar dhe të barrëlindjes kundrejt pagesës së kontributit në fondin e sigurimit të detyrueshëm shoqëror nga “Albpetrol” sh.a., Patos. Periudha e sipërpërmendur e pagesës të shënohet në librezën e punës.
 3. Përfitojnë nga ky vendim të gjithë punonjësit aktualë të shoqërisë “Albpetrol” sh.a., Patos, që kanë qenë të punësuar në këtë shoqëri për një periudhë jo më pak se 2 (dy) vjet pa ndërprerje, deri në datën e hyrjes në fuqi të këtij vendimi. 
 4. Përjashtohen nga përfitimi i të drejtave të parashikuara në këtë vendim ata punonjës, të cilët zhvillojnë veprimtari ekonomike, në formën e punësimit apo të vetëpunësimit. Punonjësve u ndërpritet kompensimi që përfitojnë sipas këtij vendimi në rast se vërtetohet që ata zhvillojnë veprimtari ekonomike si më sipër.
5. Të gjitha fondet e nevojshme për kompensimin e këtyre punonjësve dhe detyrimet për sigurimet, shoqërore e shëndetësore, të mbulohen nga të ardhurat e shoqërisë “Albpetrol” sh.a., Patos, përpara përfundimit të procesit të privatizimit. Pas përfundimit të procesit të privatizimit, këto fonde do të mbulohen nga të ardhurat e privatizimit.
 6. Pagesat e punonjësve të bëhen nga zyrat e punësimit në rrethet përkatëse.
 7. Ngarkohet Ministria e Ekonomisë, Tregtisë dhe Energjetikës për nxjerrjen e udhëzimit përkatës dhe zbatimin e këtij vendimi.
Ky vendim hyn në fuqi pas botimit në Fletoren Zyrtare.

